D ô v o d o v á   s p r á v a

	Návrh na zmenu uznesenia vlády SR č. 951 z  3. októbra 2001 k analýze vývoja zadlženosti krajských úradov v roku 2001 Ministerstvo školstva SR (MŠ SR) predkladá za účelom vyriešenia problému nedofinancovania Štátnej školskej inšpekcie v roku 2001 v kategórii tovary a ďalšie služby. 
	
	Štátna školská inšpekcia je priamoriadená rozpočtová organizácia v pôsobnosti rezortu školstva, ktorá vznikla v zmysle zákona č. 301/1999, ktorým sa mení a dopĺňa zákon SNR č. 542/1990 Zb. o štátnej správe v školstve a školskej samospráve v znení neskorších predpisov delimitáciou k 1.1.2000 z pôsobnosti odborov krajských a okresných úradov. Delimitácia rozpočtu z kapitol jednotlivých krajských úradov do rozpočtu kapitoly MŠ SR bola vzhľadom na problémy s uzatváraním delimitačných protokolov uskutočnená až v mesiaci júli 2000 po prerokovaní východísk k návrhu  štátneho rozpočtu na rok 2001, a preto objem finančných prostriedkov v čiastke 6 655 000,- Sk  vyplývajúci z delimitačných protokolov na tento rok pre kapitolu školstva nebol zohľadnený. Nakoľko Ministerstvo financií SR pri zostavovaní návrhu štátneho rozpočtu na r. 2001 znížilo východiskovú základňu v kategórii tovarov a služieb oproti schválenému rozpočtu na r. 2000 o 1 %, bola o túto čiastku t. j. o 67 000,- Sk znížená aj suma vyplývajúca z delimitačných protokolov kapitol krajských a okresných úradov.  Výška finančných prostriedkov, ktorá nebola premietnutá do kapitoly školstva pre Štátnu školskú inšpekciu  tak predstavuje sumu 6 588 000,- Sk. Ministerstvo financií SR vzhľadom na napätosť rozpočtu krajských úradov, kde boli zaznamenané značné dlhy, neriešilo uvedený problém presunom finančných prostriedkov z kapitol krajských úradov do kapitoly MŠ SR, ale nižším viazaním výdavkov pre kapitolu MŠ SR. Pretože vláda na svojich zasadnutiach v dňoch 26.9. a 3.10.2001 prerokovala materiál „Predpoklady plnenia štátneho rozpočtu v roku 2001 a návrhy na riešenie vybraných výdavkových titulov“, kde neprijala rozhodnutie o ďalšom viazaní výdavkov štátneho rozpočtu v roku 2001, stratilo riešenie Ministerstva financií SR dofinancovať  Štátnu školskú inšpekciu formou regulácie svoje opodstatnenie. 

	Ministerstvo školstva SR preto využíva priestor a navrhuje zmenu uznesenia vlády SR č. 951 z 3.10.2001, kde sa ministerke financií ukladá v bode B.1. uvoľniť finančné prostriedky z kapitoly Všeobecná pokladničná správa v celkovej sume 1 100 000 000,- Sk do kapitol krajských úradov. Uvedenú čiastku navrhuje MŠ SR upraviť pre kapitoly krajských úradov  na sumu  1 093 412 000,- Sk a čiastku 6 588 000,- Sk uvoľniť v prospech kapitoly MŠ SR. Predkladané riešenie nebolo možné uplatniť skôr, nakoľko vláda prerokovala analýzu vývoja zadlženosti krajských úradov v roku 2001 a návrh na jej riešenie súčasne s návrhom na viazanie a následné uvoľnenie rozpočtov jednotlivých kapitol.